IZLOŽBA - PETAR DOLIĆ
2024-09-21 20:00 - 2024-10-24 20:00 (Europe/Zagreb) | Umjetnička galerija Dubrovnik, Frana Supila 23, DUBROVNIK, Dubrovačko - neretvanska županija, 20000, Hrvatska
21.9.-27.10.2024.
Otvorenje: 21.9. u 20 sati
Lokacija: Umjetnička galerija Dubrovnik
Kustosica izložbe: Iva Körbler
Izložba bi prema konceptu umjetnika i kustosice obuhvatila najznačajniji presjek djela nastalih u zadnjih desetak godina, od ciklusa skulptura u plavom brušenom staklu s motivima vode, portreta ljudi do ambijentalnih skulpturalnih cjelina poput „Potopljenoga grada“. Ovisno o prostoru koji će biti na raspolaganju, moguće je izlaganje uokvirenih crteža i drvenih reljefa, kao i jedan ili dva ambijenta / instalacije od bojanog drva s vegetabilnim motivima.
Dolić je umjetnik koji nikada nije slijedio trendove, postojano je gradio svoj svijet tema i motiva baštinjen na ideji da je najistinitije raditi motive koje je vidio u svojoj okolini / djetinjstvu / pejzažu predaka, čime je u dvadesetak godina stasao u ime čijim se skulpturama i objektima teško može naći zanatska, motivska ili stilska mana.
U tom vanjskom krugu modernističke kiparske tradicije spojenim s unutrašnjim krugovima motiva iz vlastita svijeta, formirao se umjetnikov jasan senzibilitet prema tradiciji biomorfne, organičke i vitalističke skulpture: možemo bez pretjerivanja reći kako su se te tri odrednice pokazale u radovima Petra Dolića neraskidivim dijelom njegovog svjetonazora – materijalnim, vanjskim produžetkom njegove unutrašnje percepcije svijeta.
Visok stupanj senzibiliteta za oblike, motive i materijale iz prirode ovaj je umjetnik uvijek delikatno spajao s idejom reduciranja i apstrahiranja doslovnog prenošenja realističkog viđenja svijeta, gdje je u pojedinim radovima asocijacija na motiv ostajala zadržana tek u boji materijala ili samom odbiru materijala u kojemu je radio.
Oblikovavši od velikog komada plave staklene mase mnogo manjih oblika, umjetnik u procesu oblikovanja svakog pojedinog komada staklene mase ne stavlja u drugi plan osnovne elemente kiparske forme: masu / volumen, dinamiku oblikâ, meke prijelaze svjetla i sjene na površini skulpture, odnos punog i transparentnog. Predrasuda o tvrdoći staklene mase u Dolićevim je skulpturama višestruko zanijekana, ne samo načinom organičkog i mekog oblikovanja, nego i uvođenjem teme svjetlosti kroz transparentan volumen. Dolić staklo ne lijeva, već ga obrađuje poput kamena, brušenjem, dakle, sporom metodom skidanja slojeva sa sirovog grumena stakla – odnosno pune mase – te na kraju zaglađivanjem i cizeliranjem, što sâm kao postupak naziva ‘modeliranje svjetlom’. Odlazi i korak dalje te skulpturu tretira kao formu kroz koju prolazi svjetlost i upravo ju ta komponenta svjetlosti do kraja čini kompletnim skulptorskim objektom koji tematizira vodu. Iako oblikovani u visokom stupnju apstraktnog reduciranja motiva, Dolićevi plavi oblici ni na trenutak nisu pobjegli u područje dizajna ili dekorativne, ukrasne skulpture.
Petar Dolić, biografija:
Rođen 1975. u Travniku, diplomirao kiparstvo na Akademiji likovnih umjetnosti u Zagrebu 1999. u klasi Šime Vulasa te je pohađao izborni kolegij medaljarstva i male plastike u klasi Damira Mataušića. Do sada je izlagao na 66 samostalnih i 75 skupnih izložbi, i dobitnik je brojnih nagrada; od Rektorove nagrade, preko nagrada na natječajima za skulpture, Prve nagrade na trijenalu hrvatskog akvarela do Nagrade galerije Forum 2012. godine.
Autor je mnogih značajnih spomenika javne plastike poput „Podmornice“ na zagrebačkom Velesajmu, Spomenika poginulim braniteljima u Labinu, Spomenika Oluji ’95 u Kninu, Spomenika pomorcu i pomorstvu u Rijeci, Spomenika poginuloj djeci u Domovinskom ratu u Slavonskom Brodu, Spomenika Tvrtkov biljeg u Prozoru u Rami (BIH), skulpture Vlahe Bukovca u Cavtatu, estetski osmišljene sakralne plastike po Hrvatskoj i BIH, ali i autora skulpture koja se dodjeljuje kao nagrada za Animafest.
Mnoga djela nalaze mu se u stalnom postavu muzejâ, privatnim kolekcijama kod nas i u inozemstvu.
Član je HDLU- a i HZSU- a, živi i radi kao samostalni umjetnik u Zagrebu.
